
UDHËZIM
Nr. 298, datë 10.9.2020
PËR PROCEDURAT E HARTIMIT TË LISTAVE TË ZGJEDHËSVE PËR ZGJEDHJET PËR KUVENDIN E SHQIPËRISË

(ndryshuar me udhëzimin nr. 47, datë 1.2.2021)
(i përditësuar)
Në zbatim të nenit 102, pika 4, e Kushtetutës së Republikës së Shqipërisë; të neneve 49, 50 të ligjit nr. 10019, datë 29.12.2008, “Kodi Zgjedhor i Republikës së Shqipërisë”, të ndryshuar; të dekretit nr. 11700, datë 6.9.2020 të Presidentit të Republikës, “Për caktimin e datës së zgjedhjeve për Kuvendin”,
UDHËZOJ:
1. Brenda datës 21.9.2020, nga Regjistri Kombëtar i Gjendjes Civile (RKGJC) i vitit 2010, të gjenerohet ekstrakti elektronik i përbërësve zgjedhorë, në përbërje të të cilit janë të gjithë shtetasit me të drejtë vote, të lindur që nga data 25.4.2003, të cilët deri në datën e zhvillimit të zgjedhjeve, më 25.4.2021, do të mbushin 18 vjeç.

2. Ekstraktet e përbërësve zgjedhorë dhe lista e zgjedhësve gjenerohen në përputhje me procedurën e parashikuar në udhëzimin nr. 225, datë 11.5.2016 të ministrit të Punëve të Brendshme “Për procedurat e pezullimit nga lista e zgjedhësve për shtetasit që vuajnë dënimin, parashikuar nga ligji nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”, të ndryshuar.

3. Grupimin e listës së zgjedhësve, sipas zonave të qendrave të votimit, kufijtë e të cilave janë ato të zgjedhjeve të fundit. Kryetari i bashkisë, i cili ka marrë njoftimin brenda 48 orëve nga nëpunësi i zyrës së gjendjes civile në bashki/njësi administrative, se ka qendra votimi me më pak se 300 (treqind) zgjedhës apo qendra votimi me më shumë se 1 000 (një mijë) zgjedhës, vendos për bashkimin dhe/ose ndarjen e qendrave të votimit, sipas kërkesave të kriterit numerik dhe cakton vendndodhjen e saktë, adresën e plotë të qendrave të votimit.

4. Në rastin e institucioneve të posaçme, limiti i poshtëm për qendrën e votimit i referohet një numri prej 15 (pesëmbëdhjetë) zgjedhësish.
5. Për rastet e qendrave të votimit me fraksion që kalojnë limitin numerik të përcaktuar në ligj, kryetari i bashkisë vendos për rindarjen e tyre, duke u nisur nga numri i përgjithshëm i zgjedhësve të qendrës së votimit bazë. Numri i përgjithshëm i një qendre votimi, me gjithë fraksionet e saj, do të ndahet në pjesë të barabarta, me jo më shumë se 1000 (një mijë) zgjedhës secila.
6. Për qendrat e votimit me më pak se 300 (treqind) zgjedhës, kryetari vendos për bashkimin e kësaj qendre me një qendër më të afërt dhe me mundësi komunikimi rrugor, ku numri i përgjithshëm i zgjedhësve duhet të jetë mbi 300 (treqind) zgjedhës. Nëse numri i përgjithshëm i zgjedhësve për qendrat që do të bashkohen rezulton të jetë më shumë se 1 000 (një mijë) zgjedhës, atëherë kryetari i bashkisë, pas bashkimit të këtyre qendrave, vendos ndarjen me fraksion të qendrës së votimit të krijuar, sipas pikës 4 të këtij udhëzimi. Nëse dy a më shumë qendra votimi kanë më pak se 300 (treqind) zgjedhës, qendra/qendrat me numër më të vogël zgjedhësish i bashkohen atyre me numër më të madh zgjedhësish.
7. Vendimet e kryetarit të bashkisë për ndarjen ose bashkimin e qendrave të votimit, si dhe ndryshimet e adresave të qendrave të votimit, nëse ka të tilla, do t’i dërgohen në formë shkresore për zbatim zyrës së gjendjes civile në bashki/njësi administrative, Drejtorisë së Përgjithshme të Gjendjes Civile në Ministrinë e Brendshme, si dhe për dijeni Prefektit të Qarkut përkatës, jo më vonë se 5 ditë nga marrja e informacionit nga zyra e gjendjes civile.
8. Përgjegjësi i zyrës së gjendjes civile kryen veprimet përkatëse brenda 24 orëve me marrjen e vendimit të kryetarit të bashkisë, për ndarjen e qendrave të votimit. 
9. Ky informacion mund të ndryshohet deri në orën 24:00 të së njëjtës ditë. Në rast të mosrealizimit të ndryshimeve, nga Regjistri Kombëtar ekzekutohet automatikisht kërkesa për ndarjen e qendrës së votimit sipas kriterit numerik dhe mbiemrit të zgjedhësit. Qendrat e votimit me fraksion marrin automatikisht adresën e qendrës bazë. Në rast se kryetari i bashkisë vendos që adresa e qendrës së votimit të jetë e ndryshme nga adresa e qendrës bazë, përgjegjësi i zyrës së gjendjes civile kryen veprimet për korrigjimin e adresës së qendrës së votimit.
10. Përgjegjësi i zyrës së gjendjes civile në bashki/njësi administrative me marrjen e vendimit të kryetarit të bashkisë për bashkimin e dy a më shumë qendrave të votimit, kryen veprimet përkatëse brenda 24 orëve. Ky informacion mund të ndryshohet deri në orën 24:00 të së njëjtës ditë. Në rast të mosrealizimit të ndryshimeve, nga Regjistri Kombëtar ekzekutohet automatikisht kërkesa për bashkimin e qendrave të votimit në bazë të vendimit të kryetarit të bashkisë.
11. Procedurat e parashikuara në pikat 3, 4, 5, 6, 7, 8 dhe 9 të këtij udhëzimi do të kryhen për çdo ekstrakt të listës së zgjedhësve.
12. Në rast se kryetari i bashkisë nuk përmbush detyrimet e parashikuara, sipas pikave 3, 4, 5 dhe 6 të këtij udhëzimi, deri në publikimin e ekstraktit të fundit para publikimit të listës përfundimtare të zgjedhësve, Drejtoria e Përgjithshme e Gjendjes Civile kryen menjëherë ndarjen dhe/ose bashkimin e qendrave të votimit, sipas kritereve të përcaktuara në ligj, të cilat reflektohen në listat përfundimtare të zgjedhësve të datës 25.4.2021.
13. Brenda datës 6.10.2020, zyrat e gjendjes civile në bashki/njësi administrative, printojnë ekstraktin e parë të përbërësve zgjedhorë të të gjithë zgjedhësve, sipas vendbanimit dhe qendrave të votimit, nën juridiksionin e tyre territorial dhe pasi ky ekstrakt firmoset nga kryetari i bashkisë, publikohet në ambientet e bashkive/njësive administrative në vende me hyrje të lirë të aksesueshme për publikun.
Ekstraktet e përbërësve zgjedhorë me të njëjtat kritere do të printohen dhe publikohen në mënyrë periodike, sipas përcaktimeve në Kodin Zgjedhor, jo më vonë se në datat 5.11.2020, 5.12.2020, 4.1.2021, 3.2.2021 dhe 5.3.2021
Drejtoria e Përgjithshme e Gjendjes Civile publikon ekstraktet e përbërësve zgjedhorë, në faqen zyrtare të internetit të Ministrisë së Brendshme. Me publikimin e ekstraktit të radhës, ekstrakti i mëparshëm fshihet.
14. Brenda 60 ditëve nga publikimi i ekstraktit të parë, kryetari i bashkisë kryen njoftimin me shkrim të zgjedhësve të përfshirë në ekstraktin e printuar, sipas qendrave të votimit nën juridiksionin e territorit të bashkisë përkatëse.
Njoftimi për shtetasit do të jetë sipas modelit nr. 1, pjesë përbërëse e këtij udhëzimi, i cili gjenerohet nga sistemi:
a) brenda këtij afati, kryetari i bashkisë njofton për arsyen e mospërfshirjes në listë për shtetasit me moshë mbi 100 vjeç, njoftimi për të cilët do të realizohet nëpërmjet formularit, sipas modelit nr. 2, pjesë përbërëse e këtij udhëzimi; si dhe

b) brenda këtij afati, kryetari i bashkisë përmes drejtuesit të institucioneve të posaçme, njofton shtetasit që kanë mbushur moshën e së drejtës së votimit, por që këtë të drejtë e kanë humbur si pasojë e të qenit subjekt i ligjit 138/2015, “Për garantimin e integritetit të personave që zgjidhen, emërohen ose ushtrojnë funksione publike”, të ndryshuar.

Njoftimi për këta shtetas do të realizohet nëpërmjet formularit, sipas modelit nr. 3, pjesë përbërëse e këtij udhëzimi.

15. Zgjedhësit, të cilët kanë marrë njoftimin me shkrim nga ana e bashkisë dhe konstatojnë se në përbërësit e tyre zgjedhorë ka pasaktësi, i drejtohen zyrës së gjendjes civile përkatëse për të bërë rregullimet e mundshme.
16. Të drejtën për kërkesë për korrigjimin e qendrës së votimit e kanë dhe shtetasit që kanë mbushur moshën 100 vjeç. Këta shtetas do të bëjnë kërkesë për ndryshimin e qendrës së votimit nga 8899 (numërtim i vendosur nga sistemi vetëm për këtë grup zgjedhësish), në qendrën e votimit sipas vendbanimit të tyre. Kjo kërkesë realizohet sipas modelit nr. 4, pjesë përbërëse e këtij udhëzimi. 

17. Krahas ndryshimit të përbërësve zgjedhorë në rrugë administrative, zyra e gjendjes civile në bashki/njësi administrative do të pasqyrojë edhe rastet e vendimeve të gjykatave, deri në ditën e printimit të listës së zgjedhësve.
18. Më datë 16.3.2021, çdo zyrë e gjendjes civile në bashki/njësi administrative, printon listën e zgjedhësve nga Regjistri Kombëtar dhe firmos për çdo qendër votimi, duke përfshirë edhe institucionet e posaçme, nën juridiksionin territorial të saj dhe ia dorëzon kryetarit të bashkisë.

19. Brenda datës 21.3.2021, kryetari i bashkisë miraton dhe firmos listën dhe e dërgon në të tria formatet e parashikuara në Kodin Zgjedhor, në KZAZ-të përkatëse. Shtetasit, të cilëve më 25.4.2021, në datën e zhvillimit të zgjedhjeve për Kuvendin e Shqipërisë, u ka përfunduar afati i vlefshmërisë së  letërnjoftimit elektronik identifikohen të markuar në formatin e ekstraktit të përbërësve zgjedhorë dhe të listës përfundimtare të zgjedhësve.
20. Jo më vonë se 10 ditë pas shpalljes së listës së zgjedhësve, Drejtoria e Përgjithshme e Gjendjes Civile, i dërgon Drejtorisë së Përgjithshme të Arkivave një kopje të listës në format elektronik.
21. Ngarkohen me zbatimin e këtij udhëzimi kryetarët e bashkive, Drejtoria e Përgjithshme e Gjendjes Civile, nëpunësit e zyrave të gjendjes civile në bashki/njësi administrative, si dhe institucionet e tjera shtetërore të parashikuara nga Kodi Zgjedhor.
Ky udhëzim hyn në fuqi menjëherë dhe botohet në Fletoren Zyrtare.

MINISTËR I BRENDSHËM

Sandër Lleshaj

� Korrigjuar me ndreqjen e gabimit botuar në Fletoren Zyrtare  nr.171, datë 25.9.2020.

